Joseph Muscat

Joseph Muscat (* 22. januara 1974 w Pietà) je maltaski politikar a předsyda socialdemokratiskeje Partit Laburista (PL, Strona dźěłaćerjow). Wot 11. měrca 2013 do 13. januara 2020 bě wón z premierministrom Malty.

Studowaše zawodne hospodarstwo a politiske wědomosće na Uniwersiće Malty a promowowaše w lěće 2007 w Bristolu. Dźěłaše jako rozhłosowy žurnalist a bě wot 2001 do 2004 z wudawaćelom stronskeje internetoweje nowiny maltastar.com. 2004 bu jako jedyn ze štyrjoch maltaskich zapósłancow woleny do Europskeho sejma.

Po poražce PL při parlamentowych wólbach 2008 bu woleny za noweho předsydu strony a přewza wjednistwo opozicije w maltaskim sejmje. Při wólbach dnja 9. měrca 2013 zdoby PL zaso wjetšinu a Joseph Muscat sta so z najmłódšim premierom po njewotwisnosći Malty w lěće 1964. Po korupciskim skandalu a dla stykow k mordarjam maltaskeje žurnalistki Daphne Caruana Galizia złoži swoje zastojnstwo w januarje 2020. Z naslědnikom sta so Robert Abela.

Muscat je woženjeny a ma dwě dwójniskej dźowce.

 Wotkazaj 

 Oficielna webstrona

Kategorija:Muž
Kategorija:Maltaski politikar
Kategorija:Rodź. 1974
Kategorija:Čłon Europskeho parlamenta
Kategorija:Politikar (21. lětstotk)